Lenny Kaye

Lenny Kaye on yhdysvaltalainen kitaristi, toimittaja, kirjailija ja musiikkituottaja. Hänet tunnetaan parhaiten yhteistyöstään runoilija-rocktähti Patti Smithin kanssa. Lenny Kaye on ollut Patti Smithin luottohenkilö, kitaristi, tuottaja ja keskeinen osa Smithin uraa jo 1970-luvulta lähtien. Lenny Kaye on myös työskennellyt Suzanne Vegan, Jim Carrollin ja runoilija Allen Ginsbergin tuottajana ja kitaristina sekä esiintynyt sooloartistina. 
Vuonna 1972 Lenny Kaye tuotti kokoelmalevyn "Nuggets: Original Artyfacts from the First Psychedelic Era, 1965–1968". Tämä albumi nosti esiin unohdettuja garage rock -kappaleita ja sitä pidetään yleisesti merkittävänä kokoelmana. Kaye on myös yleisesti arvostettu musiikin historioitsija, tietokirjailija ja musiikkitoimittaja.
Ura.
Varhainen elämä.
Lenny Kaye syntyi 27. joulukuuta 1946 Washington Heightsin alueella Manhattanin pohjoisosassa, New Yorkissa Hudson-joen varrella sijaitsevan George Washington -sillan kupeessa. Hän aloitti musiikillisen uransa harmonikan soittajana. 1950-luvun loppuun mennessä hän kuitenkin hylkäsi instrumentin ja keskittyi kitaran soittoon ja levyjen keräilyyn. Vuonna 1960 hänen perheensä muutti North Brunswickiin New Jerseyhin, missä hän kävi lukion ja myöhemmin Rutgersin yliopiston, josta hän valmistui vuonna 1967. Vaikka hänen pääaineensa oli Amerikan historia, hänen todellinen intohimonsa oli musiikki. Opiskeluaikanaan hän alkoi soittaa paikallisissa bändeissä ja esiintyä baareissa ja yliopistojen bileissä. Hänen ensimmäinen esiintymisensä oli 7. marraskuuta 1964, kun hän soitti The Vandals -yhtyeen kanssa paikallisen yliopiston tapahtumassa.
Syksyllä 1965 folk-protestiliike oli vahvimmillaan ja Lenny alkoi käyttää taiteilijanimeä Link Cromwell. Hän päätyi Times Squarella sijaitsevaan Associated Recording Studiosiin levyttämään kappaleet ”Crazy Like A Fox” ja ”Shock Me”. Singlen julkaisi Hollywood Records maaliskuussa 1966. Se sai "Cashbox"-lehdessä viikon tulokas -maininnan, ja single julkaistiin myös Englannissa ja Australiassa, mutta se ei saavuttanut kaupallista menestystä. Hänen yhtyeensä Link Cromwell &amp; The Zoo kiersi Yhdysvaltoja soittaen keikkoja pienissä klubeissa ja baareissa. Tämä aikakausi on tallennettu Miriam Linnan johtaman Norton Records -levy-yhtiön julkaisemalla "Live 1966" -albumilla.
”Nuggets” ja garage rockin perintö.
Vuonna 1972 Elektra Records julkaisi Lenny Kayen tuottaman "Nuggets: Original Artyfacts from the First Psychedelic Era, 1965–1968" -kokoelman, joka johti 1960-luvun garage rock -artistien uudelleenarviointiin. Garage rockia ei aiemmin ollut pidetty kestävän arvon omaavana musiikkina sen huonon kaupallisen menestyksen vuoksi. Nuggets-kokoelmaa pidetään nykyään yleisesti tärkeänä kokoelmalevynä. Lenny Kaye nosti albumilla esiin unohdettuja artisteja kuten The 13th Floor Elevators ja The Seeds. Hän muisteli levyn tekoa myöhemmin Spin-lehden haastattelussa: ”Suuntasin "Nuggets"-albumin kohti amerikkalaisia yhtyeitä, jotka olivat Englannin invaasion vaikutuksen alaisina ja antoivat sille amerikkalaisen vivahteen. Tyylillisesti se on hyvin monipuolinen, ja juuri se tekee siitä loistavan. Silloin ei ollut mitään selkeää määritelmää. Kutsuin sitä punk rockiksi tietämättä, että oikea punk rock oli tulossa kolmen tai neljän vuoden päästä.” Levy on vuosien saatossa inspiroinut useita garage rock-, punk- ja indie-artisteja. 
Ura toimittajana ja yhteistyö Patti Smithin kanssa.
Lenny Kaye kirjoitti artikkeleita sekä keikka- ja levyarvosteluja "Jazz and Pop-, Creem-, Rock Scene-, Hit Parader-, Fusion-, Crawdaddy- ja Rolling Stone" -julkaisuihin. Hänestä tuli "Cavalier-"lehden vakituinen musiikkitoimittaja, ja hän kirjoitti siihen säännöllistä kolumnia vuoteen 1975 asti. Hän toimi myös "Disc"-lehden New Yorkin-kirjeenvaihtajana ja kirjoitti 1970-luvulla myös englantilaisiin musiikkilehtiin kuten Melody Maker ja NME.
Lenny Kayen kirjoittama essee doo-wopin historiasta Jazz &amp; Pop -lehdessä herätti runoilija Patti Smithin huomion. Lenny Kaye työskenteli tuolloin Village Oldies -levykaupassa New Yorkin Bleecker Streetillä ja Patti Smith tuli tapaamaan häntä levykauppaan helmikuussa 1971. Heistä tuli nopeasti ystäviä ja yhteistyökumppaneita. Smith pyysi Kayea säestämään runoja kitaralla St. Mark’s Churchin runoiltaan. Tämä oli heidän ensimmäinen yhteinen esiintymisensä. Marraskuussa 1973 he alkoivat esiintyä yhdessä säännöllisesti Max’s Kansas City -klubilla, ja heidän yhteistyönsä johti lopulta yhteisen bändin perustamiseen. Yhtye tunnettiin myöhemmin nimellä Patti Smith Group. 
Lenny Kaye jatkoi myös kirjoittajan uraansa. Vuonna 1977 hän kirjoitti toimittaja David Daltonin kanssa vuoden "Rock 100" -rock-ensyklopedian. Lenny Kaye on myös Waylon Jenningsin "Waylon-"elämäkerran toinen kirjoittaja.
Patti Smith ja Lenny Kaye esiintyvät yhä yhdessä.
Sooloura ja tuottajan ura..
1980-luvun alussa Lenny Kaye lähti soolouralle. Hän perusti Lenny Kaye Connection -yhtyeen, jonka ainoan albumin "I’ve Got a Right" julkaisi Giorno Poetry Systems vuonna 1984. Samana vuonna Kaye liittyi virallisesti runoilija-rockmuusikko Jim Carrollin taustabändiin, jonka kanssa hän oli työskennellyt satunnaisesti aiemminkin. 
1980-luvulla Kaye laajensi uraansa myös levytuottajana. Hän oli mukana tuottamassa Suzanne Vegan kahta ensimmäistä albumia "Suzanne Vega" "("1985) ja läpimurtoalbumia "Solitude Standing ("1987). Susanne Vegan single ”Luka” (1987) sai Grammy-ehdokkuuden ”vuoden levy” -kategoriassa. Lenny Kaye on ollut ehdolla Grammy-palkinnon saajaksi myös kolme kertaa levynkansiin kirjoittamiensa esittelytekstien ansiosta. Myöhemmin hän tuotti Soul Asylumin menestysalbumin "Hang Time" (1988) sekä Kristin Hershin "Hips and Makers-" (1994) ja Throwing Musesin "University"-albumit (1995).